Агенцијата за заштита на правото на слободен пристап до информациите од јавен карактер, врз основа член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М.Е. од Скопје, поднесена против Решението на Министерството за внатрешни работи, по предметот Барање за пристап до информации од јавен карактер, на 20.03.2023 година го донесе следното

**Р Е Ш Е Н И Е**

**1.**Жалбата изјавена од М.Е. од Скопје, поднесена против Решението на Министерството за внатрешни работи бр.16.1.2-273/1 од 17.02.2023 година, заведена во Агенцијата под бр. 08-10 на 06.03.2023 година, по предметот Барање за пристап до информации од јавен карактер **СЕ УВАЖУВА.**

**2**.Решението на Имателот на информации бр.16.1.2-273/1 од 17.02.2023 година **СЕ ПОНИШТУВА.**

**3.** **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**4.**Имателот на информации е должен да го спроведе ова Решение **во рок од 15 дена** од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, М.Е. од Скопје, на 07.12.2022 година поднел Барање за пристап до информации од јавен карактер до Министерството за внатрешни работи, со кое побарал да му се достави следната информација:

„За колку вработени во Министерството за внатрешни работи одделот за финансии прави задршка по основ „синдикална членарина за Македонскиот полициски синдикат ?“.

Постапувајќи по оваа Барање, Имателот на информации на Барателот му доставил Решение бр.16.1.2-1566/3 од 20.12.2022 година.

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-10 на 03.01.2023 година.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, на 26.01.2023 година донесе Решение бр.08-10 со кое Жалбата ја уважи, Решението на Имателот на информации бр.16.1.2-1566/3 од 20.12.2022 година го поништи и предметот го врати на повторно постапување пред првостепениот орган.

Постапувајќи по Решението на Агенцијата, Имателот на информации донел Решение бр.16.1.2-273/1 од 17.02.2023 година, со кое го одбива Барањето на Барателот М.Е.. Во образложението на Решението е наведено: “...бараната информација претставува исклучок од слободен пристап до информации, односно бараната информација е личен податок чие откривање би значело повреда на заштитата на личните податоци ...... Имено, Министерството за внатрешни работи ... го спроведе задолжителниот „Тест на штетност“ со рег.бр.16.1.2-273/2 утврдувајќи дека со давањето на бараната информација ќе има последици врз работењето на Министерството...“. Во прилог на Решението бр.16.1.2-273/1 од 17.02.2023 година, Имателот на информации го достави и Тестот на штетност бр.16.1.2-273/2 од 17.02.2023 година.

Незадоволен од образложението на добиеното Решение на Министерството за внатрешни работи бр.16.1.2-273/1 од 17.02.2023 година, Барателот на информации до Агенцијата на 06.03.2023 година достави Втора жалба, заведена под бр.08-10. Во Жалбата е наведено дека: „...Согласно член 210 од горенаведениот закон: колективен договор склучуваат работодавачот или репрезентативното здружение на работодавачите и репрезентативниот синдикат. Оттука произлегува дека колективен договор може да склучи репрезентативен синдикат на ниво на работодавач, кои го исполнува условот 20 % на членови од бројот на вработени кои плаќаат чланарина. Со оглед на тоа што Македонскиот полициски синдикат е постојан во колективно договарање и потписник на колективниот договор на Министерството, од јавен интерес е информацијата за бројката на членови на Синдикатот.....Ако се анализираат цитираните членови може да се заклучи дека бројот на вработени за кои министерството прави задршка за по основ синдикална чланарина за македонскиот полициски синдикат не може да претставува личен податок, затоа што со бараната информација не може да се идентификуваат поединечни вработени во Министерството “.

Агенција, преку е-маил заведен под бр.08-10 од 07.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 09.03.2023 година до Агенцијата преку електронска пошта достави допис заведен под бр.08-10 каде е наведено: “Во прилог, повторно Ви доставуваме документација во врска со Одговор на барање за слободен пристап до информации од јавен карактер согласно насоките во Ваше решение бр.08-10 од 26.01.2023, а за кое барателот има доставено Втора жалба 08-10“.Во прилог ги достави сите списи во врска со предметот, меѓу кои и оспореното Решение бр.16.1.2-273/1 од 17.02.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата ја уважи, Решението на Имателот на информации го поништи и го задолжи Имателот на информации на барателот да му ја достави бараната информација, на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-10 од 26.01.2023 година, не постапил согласно одредбите од Законот за слободен пристап до информации од јавен карактер и Законот за општата управна постапка.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение бр.16.1.2-273/1 од 17.02.2023 година со кое Барањето за слободен пристап до информации од јавен карактер на Барателот го одбил. Во случајот , Барателот на информации побарал статистички податоци, односно само број на „ ... вработени во Министерството за внатрешни работи за кои одделот за финансии прави задршка по основ „синдикална членарина за Македонскиот полициски синдикат“, кои податоци не претставуваат исклучок од Законот за слободен пристап до информации од јавен карактер туку информации кои произлегуваат од надлежноста и работата на имателот на информации“.

Во член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Агенцијата му укажува на Имателот на информации дека бараната информација е статистички податок, и не навлегува во лични податоци или друг исклучок од Законот за слободен пристап до информации од јавен карактер.

Во конкретниот случај, Имателот на информации е должен да донесе Решение, со кое ќе одговори позитивно на бараната информација и ќе му ја достави на начин и форма наведени во Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

 **Директор,**

 **Пламенка Бојчева**